Dôvodová správa

A. Všeobecná časť

Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov sa predkladá z dôvodu prijatia nových legislatívnych predpisov EÚ, ktorými sa menia a dopĺňajú prílohy I – V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva a z dôvodu potreby ich transpozície do právneho poriadku Slovenskej republiky.
V záujme ochrany výroby rastlín, rastlinných produktov a iných predmetov a obchodu s nimi je s prihliadnutím na mieru nebezpečenstva niektorých škodcov technicky odôvodnené ich zaradenie do príloh nariadenia vlády Slovenskej republiky o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov, ich presun v rámci príloh resp. v niektorých odôvodnených prípadoch aj ich vypustenie z príloh tohto nariadenia. Predloženým návrhom nariadenia sa menia alebo dopĺňajú požiadavky výroby a obchodovania pre určité rastliny, rastlinné produkty alebo iné predmety.
Vhodne sa upravuje status a rozsah chránených zón pre niektoré škodlivé organizmy vo vzťahu k niektorým členským štátom EÚ. Vzhľadom k tomu, že vykonávacie nariadenie Komisie (EÚ) č. 707/2014, ktorým sa mení nariadenie (ES) č. 690/2008 o uznaní chránených zón vystavených osobitným zdravotným rizikám rastlín v Spoločenstve upravuje niektoré ustanovenia prebraných smerníc, bolo nutné predloženou novelou prebrať aj tieto ustanovenia a dať do súladu legislatívu EÚ s právnym poriadkom SR aj pre oblasť chránených zón. Vykonávacie nariadenie Komisie (EÚ) č. 707/2014 sa použilo najmä v prílohe č. 6 časti C, oddiel 1, kde sa okrem územia chránenej zóny uvádza aj termín jej predĺženia.
Prílohy smernice Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva  a proti ich rozšíreniu v rámci Spoločenstva boli od roku 2000 viackrát menené. S cieľom zabezpečiť jednotné chápanie a uľahčenie uplatňovania ustanovení príloh, predkladaný návrh nariadenia je predložený v úplnom znení príloh s dodržaním ich technickej úpravy, kde číslovanie príloh a jednotlivých ustanovení v ich vnútri ostáva úmyselne plne harmonizované s EÚ legislatívou. Číslovanie vo vnútri predkladaných príloh má význam pre medzinárodné pochopenie, nakoľko vzťahuje sa k fytosanitárnym kontrolám a obchodovaniu s rastlinami alebo rastlinnými predmetmi v rámci EÚ ale aj vo vzťahu k tretím krajinám.
Návrh nariadenia vlády nemá vplyvy na rozpočet verejnej správy, podnikateľské prostredie, sociálne vplyvy, vplyvy na životné prostredie a informatizáciu spoločnosti.
Návrh nariadenia vlády je v súlade s Ústavou Slovenskej republiky, inými zákonmi a všeobecne záväznými právnymi predpismi, právnymi aktmi Európskej únie, ako aj s medzinárodnými zmluvami, ktorými je Slovenská republika viazaná.
Doložka
vybraných vplyvov

A.1. Názov materiálu: Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov 
        Termín začatia a ukončenia PPK: -

A.2. Vplyvy:
	 Pozitívne 	 Žiadne 	 Negatívne 	
1. Vplyvy na rozpočet verejnej správy		x		
2. Vplyvy na podnikateľské prostredie – dochádza k zvýšeniu regulačného zaťaženia?		x		
3. Sociálne vplyvy		x		
– vplyvy na hospodárenie obyvateľstva,				
– sociálnu exklúziu,				
– rovnosť príležitostí a rodovú rovnosť a vplyvy na zamestnanosť				
4. Vplyvy na životné prostredie		x		
5. Vplyvy na informatizáciu spoločnosti		x		

A.3. Poznámky

A.4. Alternatívne riešenia

A.5. Stanovisko gestorov

Doložka zlučiteľnosti
právneho predpisu s právom Európskej únie 

1.	Predkladateľ právneho predpisu: Ministerstvo pôdohospodárstva a rozvoja vidieka Slovenskej republiky 
 
2.	Názov návrhu právneho predpisu: Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 199/2005 Z. z. o ochranných opatreniach proti zavlečeniu a rozširovaniu organizmov škodlivých pre rastliny alebo rastlinné produkty v znení neskorších predpisov 

3.	Problematika návrhu právneho predpisu:

a)	je upravená v práve Európskej únie
-	primárnom

Hlava III (Poľnohospodárstvo a rybné hospodárstvo) čl. 38 až 44 Zmluvy o fungovaní Európskej únie  

-	sekundárnom (prijatom po nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – po 30. novembri 2009)

1.	legislatívne akty

2.	nelegislatívne akty 

1. Vykonávacia smernica Komisie 2014/78/EÚ zo 17. júna 2014, ktorou sa menia a dopĺňajú prílohy I, II, III, IV a V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. EÚ L 183, 24. 6. 2014). 
2. Vykonávacia smernica Komisie 2014/83/EÚ z 25. júna 2014, ktorou sa menia prílohy I, II, III, IV a V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Ú. v. EÚ L 186, 26. 6. 2014). 
3. Vykonávacie nariadenie Komisie (EÚ) č. 707/2014, ktorým sa mení nariadenie (ES) č. 690/2008 o uznaní chránených zón vystavených osobitným zdravotným rizikám rastlín v Spoločenstve  (Ú. v. EÚ L 186, 26.6.2014).

- sekundárnom (prijatom pred nadobudnutím platnosti Lisabonskej zmluvy, ktorou sa mení a dopĺňa Zmluva o Európskej únii a Zmluva o založení Európskeho spoločenstva – do 30. novembra 2009) 
1.	Smernica Komisie 92/90/EHS z 3. novembra 1992, ktorou sa stanovujú povinnosti, ktorým podliehajú výrobcovia a dovozcovia rastlín, rastlinných produktov alebo iných predmetov a ktorou sa stanovujú podrobnosti ich registrácie (Mimoriadne vydanie Ú. v. EÚ, kap. 3/zv. 13).
2.	Smernica Komisie 92/105/EHS z 3. decembra 1992, ktorou sa ustanovuje stupeň štandardizácie rastlinných pasov používaných pri premiestňovaní určitých rastlín, rastlinných produktov alebo iných predmetov v rámci Spoločenstva a ktorou sa ustanovujú podrobné postupy týkajúce sa vydávania rastlinných pasov a podmienky ich nahradenia a podrobné postupy pri ich nahradení (Mimoriadne vydanie Ú. v. EÚ, kap. 3/zv. 13) v platnom znení.
3.	Smernica Komisie 93/50/EHS z 24. júna 1993, ktorá špecifikuje určité rastliny, ktoré nie sú uvedené v zozname prílohy V, časť A k smernici 77/93/EHS, ktorých výrobcovia, sklady alebo distribučné strediská vo výrobných zónach týchto rastlín musia byť uvedení v úradnom registri (Mimoriadne vydanie Ú. v. EÚ, kap. 3/zv. 14).
4.	Smernica Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (Mimoriadne vydanie Ú. v. EÚ, kap. 3/zv. 29) v platnom znení.
5.	Nariadenie Komisie (ES) č. 690/2008 zo 4. júla 2008 o uznaní chránených zón vystavených osobitným zdravotným rizikám rastlín v Spoločenstve (Ú. v. EÚ L 193, 22.7.2008) v platnom znení.
	
b)	nie je obsiahnutá v judikatúre Súdneho dvora Európskej únie.

4.	Záväzky Slovenskej republiky vo vzťahu k Európskej únii: 

a)	lehota na prebratie smernice alebo lehota na implementáciu nariadenia alebo rozhodnutia
Vykonávacia smernica 2014/78/EÚ – do 30. septembra 2014,
Vykonávacia smernica 2014/83/EÚ – do 30. septembra 2014.
b)	lehota určená na predloženie návrhu právneho predpisu na rokovanie vlády podľa určenia gestorských ústredných orgánov štátnej správy zodpovedných za transpozíciu smerníc a vypracovanie tabuliek zhody k návrhom všeobecne záväzných právnych predpisov
	Lehota nebola určená. 
c)	informácia o konaní začatom proti Slovenskej republike o porušení podľa čl. 258 až 260 Zmluvy o fungovaní Európskej únie
bezpredmetné 
d)	informácia o právnych predpisoch, v ktorých sú preberané smernice už prebraté spolu s uvedením rozsahu tohto prebratia
bezpredmetné 
5.	Stupeň zlučiteľnosti návrhu právneho predpisu s právom Európskej únie:
Stupeň zlučiteľnosti - úplný 
6.	Gestor a spolupracujúce rezorty: 
Ministerstvo pôdohospodárstva a rozvoja vidieka SR.

B. Osobitná časť
K čl. I
K bodu 1
Predkladaným návrhom nariadenia vlády SR sa preberajú a vykonávajú právne záväzné akty Európskej únie, ktoré sú vymenované v prílohe č. 14 k návrhu tohto nariadenia. Dochádza k zmene pôvodného znenia § 20 nariadenia, a to z toho titulu, že dochádza nielen k preberaniu ale aj k vykonaniu právne záväzných aktov Európskej únie.
K bodu 2
Technicky upravuje prílohy č. I – VI. nariadenia vlády SR č. 199/2005 Z. z., pričom zachováva princíp číslovania ustanovení vo vnútri týchto príloh podľa poriadku, aký sa uplatňuje v preberaných smerniciach a vykonávacom nariadení Komisie, aby prípadné dokumenty, ktoré sa aplikujú v rôznych štátoch Európskej únie odkazovali číselne na rovnaké ustanovenia ako sú uvedené v prílohách smernice a nariadenia.
K bodu 3
Zoznam prebraných právnych aktov sa dopĺňa o nové smernice a nariadenie, ktoré sú do slovenského právneho poriadku prebrané predloženým návrhom nariadenia vlády SR.
K čl. II
Účinnosť nariadenia vlády sa navrhuje od 1. októbra 2014.